
A SZEKSZÁRDI BORVIDÉKI BOROK CÉLCSOPORTJÁNAK MEGHATÁROZÁSA A MÁRKAISMERTSÉG ÉS A CSOMAGOLÁS ALAPJÁN

Az általam választott témakört azért tartom fontosnak, mert az elmúlt években jelentősen megnőtt a bor iránti érdeklődés, kereslet. A bor és a kultúra kapcsolatának fénykorát éljük, ami a minőségi bort fogyasztók számának növekedéséhez vezetett. Ennek következtében egyre nagyobb igény lesz a marketingszemléletre, a marketing eszközök és módszerek ismeretére, alkalmazására.
A szekszárdi borkóstolókon való részvétel felkeltette a kíváncsiságomat a téma iránt és úgy gondolom, hogy a korábbi tanulmányaimat a bormarketing területének kutatásában hasznosíthatom.
Kutatásom célja, hogy meghatározzam a vizsgált borvidék borainak célcsoportját a márkaismertség és a csomagolás alapján. Emellett fontosnak tartom feltárni a pincészetek által használt eszközöket a célcsoportjuk eléréséhez, a fogyasztót befolyásoló tényezőket, a termék készítőjének és csomagolásának befolyásoló hatását a vásárlási döntéshozatalra.
A piackutatási módszerek közül a kvantitatív és a kvalitatív kutatási módszereket választottam, ezen belül is a mélyinterjút és a kérdőíves felmérést. A kvantitatív kutatási módszerhez a Google kérdőíves felmérési programját használtam. Ezzel a módszerrel megszereztem a statisztika feldolgozásához szükséges adatmennyiséget és elvégeztem a lekérdezést. A kérdőívet 214 fő töltötte ki, akik közül 111 nő és 103 férfi volt a nemek megoszlása szerint.
A kvalitatív kutatási módszer esetében nyolc szekszárdi borásszal készítettem mélyinterjút, akik jelentős hírnévvel és szakmai tapasztalattal rendelkeznek a régióban. A kérdőív és a mélyinterjúk eredményeit elemeztem és összehasonlítottam.
A kutatások felfedték, hogy a pincészetek kommunikációs eszközként használják a közösségi médiát, a szakmai folyóiratokat és részt vesznek a borokat népszerűsítő rendezvényeken is. Kiderült, hogy a borászati márka ismertsége, minősége és csomagolása nagy szerepet játszik a vásárló borválasztási folyamatában. Továbbá az is kirajzolódott, hogy nagy a kereslet a minőségi borok iránt, és a szekszárdi borászok a mennyiségi megközelítés helyett a minőségi borok előállítására helyezik a hangsúlyt, így alkalmazkodva a piaci igényekhez.
A bormarketing növekvő népszerűsége sokat segít abban, hogyan tudjuk a lehető legjobban és leghatékonyabban kihasználni a lehetőségeinket és elérni a kívánt célcsoportot.



